Source: https://www.jurnalistii.ro/legea-csm-partial-neconstitutionala/
Timestamp: 2018-02-18 01:36:57+00:00
Document Index: 6584453

Matched Legal Cases: ['CSM ', 'CSM ', 'CCR ', 'CSM ', 'CCR ', 'CSM ', 'CCR ']

Legea CSM, parțial neconstituțională - Jurnalistii.ro
Legea CSM, parțial neconstituțională
13 februarie 2018 - 13:44 - Maria Adam
Legea de organizare a CSM este parțial neconstituțională, au decis în unanimitatea cei 9 judecători CCR. Legea 317 este cea de-a treia şi ultima din pachetul legilor Justiţiei. Este vorba despre Legea 317, cea de-a treia şi ultima din pachetul legilor Justiţiei.
Una dintre acestea se referă la alegerea preşedintelui şi a vicepreşedintelui CSM.
”Textul actual omitea, practic ocolea textul constituţional care spune că aceştia se numesc în urma alegerii de către plenul CSM. Ori, textul pe care noi l-am criticat prevedea că preşedintele Secţiei de judecători este numit practic de drept în funcţia de preşedinte CSM şi vicepreşedintele, tot de drept, din rândul procurorilor. Textul contrazicea prevederile constituţionale”, a explicat Valer Dorneanu.
O altă prevedere respinsă de CCR se referea la faptul că declaraţiile membrilor CSM privind poliţia politică sunt controlate de Comisia parlamentară de control al SRI.
Preşedintele CCR a spus că unele critici de neconstituţionalitate au fost respinse ca inadmisibile pentru că nu au fost motivate. ”S-a respins cu majoriate de voturi critica cu privire la constituirea comisiei (Comisia specială pentru legile justiţiei – n.r.), cu privire la bicameralism şi alte texte care vizau motive extrinseci”, a adăugat Valer Dorneanu.
O gravă încălcare a Constituţiei este considerată alegerea preşedintelui CSM doar prin votul judecătorilor aleşi în Consiliu, iar a vicepreşedintelui doar de către procurorii membri.
Statutul magistraţilor a fost a doua lege a Justiţiei dezbătută de CCR. Prima – privind organizarea judiciară – a fost declarată în mare parte constituţională. Judecătoarea Livia Stanciu a formulat o opinie separată la decizia CCR privind Legea organizării judiciare, ea susţinând că şi înfiinţarea Secţiei penale pentru magistraţi ar fi trebuit declarată neconstituţională, pentru că este discriminatorie şi poate afecta lupta împotriva corupţiei.
Judecătoarea mai aminteşte că, sub aspectul asigurării egalităţii în drepturi, Curtea Constituţională a statuat, în jurisprudenţa sa, că principiul egalităţii în faţa legii, consacrat de prevederile art. 16 alin. (1) din Constituţie, presupune instituirea unui tratament egal pentru situaţii care, în funcţie de scopul urmărit, nu sunt diferite. ”El nu exclude, ci, dimpotrivă, presupune soluţii diferite pentru situaţii diferite. În consecinţă, un tratament diferit nu poate fi doar expresia aprecierii exclusive a legiuitorului, ci trebuie să se justifice raţional, în respectul principiului egalităţii cetăţenilor în faţa legii şi a autorităţilor publice”, menţionează ea.
Livia Stanciu mai subliniază că ”o structură specială poate fi justificată doar în măsura în care se constată/este evidentă existenţa unei probleme speciale”.
Stanciu mai susţine că înfiinţarea Secţiei pentru Investigarea Infracţiunilor din Justiţie nu are nicio legătură cu modernizarea justiţiei din România, justiţie care se află într-o evoluţie pozitivă vizibilă, apreciată de rapoartele succesive ale Mecanismului de Cooperare şi de Verificare (MCV), ci ”reprezintă doar un «experiment judiciar» pregătit superficial, în lipsa oricăror studii şi programe şi fără o analiză amănunţită şi riguroasă”.
#CSM, legea de organizare judiciara